b'\n_START_ARTICLE_\nColoniz\xc4\x83rile for\xc8\x9bate \xc3\xaen Uniunea Sovietic\xc4\x83\n_START_PARAGRAPH_\nColoniz\xc4\x83rile (str\xc4\x83mut\xc4\x83rile) for\xc8\x9bate \xc3\xaen Uniunea Sovietic\xc4\x83 au avut mai multe forme. Cea mai cunoscut\xc4\x83 era sistemul muncii penale \xc3\xaen lag\xc4\x83rele Gulagului. O alt\xc4\x83 form\xc4\x83 de represiune politic\xc4\x83 era acea a str\xc4\x83mut\xc4\x83rilor unor \xc3\xaentregi categorii de popula\xc8\x9bie. Aceste str\xc4\x83mut\xc4\x83ri au avut rolul principal \xc3\xaen colonizarea \xc8\x99i exploatrea zonelor \xc3\xaendep\xc4\x83rtate ale Uniunii Sovietice. Acest rol a fost subliniat \xc3\xaen mod explicit \xc3\xaen primul decret sovietic cu  privire la lag\xc4\x83rele de munc\xc4\x83 obligatorie. _NEWLINE_Str\xc4\x83mut\xc4\x83rile popula\xc8\x9biei din Uniunea Sovietic\xc4\x83 care au dus la crearea acestor colonii au fost \xc3\xaendeplinite printr-o serie de opera\xc8\x9bii organizate conform unor criterii na\xc8\x9bionale \xc8\x99i sociale de deportare. _NEWLINE_Spre deosebire de lag\xc4\x83rele Gulagului, coloniile obligatorii aveau aparen\xc8\x9bele unor a\xc8\x99ez\xc4\x83ri "normale": deporta\xc8\x9bii locuiau \xc3\xaempreun\xc4\x83 cu familiile lor \xc8\x99i se bucurau de o destul de mare libertate de mi\xc8\x99care. Totu\xc8\x99i, c\xc4\x83l\xc4\x83toriile erau limitate numai la anumite zone, iar deporta\xc8\x9bii erau atent supraveghea\xc8\x9bi de NKVD. Astfel, \xc3\xaen fiecare lun\xc4\x83 persoana str\xc4\x83mutat\xc4\x83 trebuia s\xc4\x83 se prezinte la ofi\xc8\x9berul de supraveghere, la selsoviet \xc3\xaen zonele rurale sau la sec\xc8\x9bia de mili\xc8\x9bie \xc3\xaen a\xc8\x99ez\xc4\x83rile urbane.\n_START_SECTION_\nExilul intern\n_START_PARAGRAPH_\nDomiciliul obligatoriu (\xd1\x81\xd1\x81\xd1\x8b\xd0\xbb\xd1\x8c\xd0\xbd\xd0\xbe\xd0\xb5 \xd0\xbf\xd0\xbe\xd1\x81\xd0\xb5\xd0\xbb\xd0\xb5\xd0\xbd\xd0\xb8\xd0\xb5) era o form\xc4\x83 a exilului intern. Sistemul exilului politic \xc8\x99i administrativ exista \xc3\xaenc\xc4\x83 din timpul Imperiului Rus. Cei mai numero\xc8\x99i deporta\xc8\x9bi cu domiciliu obligatoriu (\xd1\x81\xd1\x81\xd1\x8b\xd0\xbb\xd1\x8c\xd0\xbd\xd0\xbe\xd0\xbf\xd0\xbe\xd1\x81\xd0\xb5\xd0\xbb\xd0\xb5\xd0\xbd\xd1\x86\xd1\x8b) din URSS au fost na\xc8\x9biunile \xc3\xaentregi str\xc4\x83mutate \xc3\xaen timpul regimului lui Stalin (1928\xe2\x80\x931953). De-a lungul timpului s-au folosit mai mul\xc8\x9bi termeni pentru definirea acestei categorii de pedepsi\xc8\x9bi extrajudiciar: colonie special\xc4\x83 (\xd1\x81\xd0\xbf\xd0\xb5\xd1\x86\xd0\xbf\xd0\xbe\xd1\x81\xd0\xb5\xd0\xbb\xd0\xb5\xd0\xbd\xd0\xb8\xd0\xb5), colonie de str\xc4\x83mutare special\xc4\x83 (\xd1\x81\xd0\xbf\xd0\xb5\xd1\x86\xd0\xbf\xd0\xb5\xd1\x80\xd0\xb5\xd1\x81\xd0\xb5\xd0\xbb\xd0\xb5\xd0\xbd\xd0\xb8\xd0\xb5), exil administrativ, \xc8\x99a. _NEWLINE_Exila\xc8\x9bii erau trimi\xc8\x99i \xc3\xaen zone \xc3\xaendep\xc4\x83rtate ale URSS-ului; Siberia, Kazahstan, Asia Central\xc4\x83 \xc8\x99i Orientul \xc3\x8endep\xc4\x83rtat Rus.\n_START_SECTION_\nPopula\xc8\x9bia coloniilor for\xc8\x9bate\n_START_PARAGRAPH_\nMajoritatea popula\xc8\x9biei a\xc8\x99ez\xc4\x83rilor obligatorii erau victime ale ceea ce azi este numit proces de purificare etnic\xc4\x83. Guvernul sovietic se temea c\xc4\x83 anumite na\xc8\x9bionalit\xc4\x83\xc8\x9bi ar fi putut ac\xc8\x9biona ca o "a cincea coloan\xc4\x83" subversiv\xc4\x83 \xc3\xaen condi\xc8\x9biile apropierii declan\xc8\x99\xc4\x83rii r\xc4\x83zboiului mondial. Au fost luate m\xc4\x83suri severe pentru a preveni aceast\xc4\x83 posibil\xc4\x83 amenin\xc8\x9bare. Deporta\xc8\x9bii erau trimi\xc8\x99i \xc3\xaen \xc3\xaenchisori, lag\xc4\x83re de munc\xc4\x83, a\xc8\x99ez\xc4\x83ri obligatorii \xc8\x99i \xc3\xaen domiciliu for\xc8\x9bat, (sub supravegherea NKVD-ului).\n_START_SECTION_\nDeport\xc4\x83rile din zonele de grani\xc8\x9b\xc4\x83 din 1939\xe2\x80\x931941\n_START_PARAGRAPH_\n\xc3\x8en zonele grani\xc8\x9belor de vest ale Uniunii Sovietice au ap\xc4\x83rut mai multe valuri de deporta\xc8\x9bi, pe principalele direc\xc8\x9bii de atac ale unor agresori externi. Aceste teritorii erau regiunea Murmansk \xc8\x99i noile regiuni anexate \xc3\xaen urma \xc3\xaen\xc8\x9belegirilor secrete ale Pactului Molotov-Ribbentrop: estul Poloniei, Basarabia \xc8\x99i Bucovina de Nord \xc8\x99i \xc8\x9a\xc4\x83rile baltice. \xc3\x8en timp ce b\xc4\x83rba\xc8\x9bii au fost deporta\xc8\x9bi \xc3\xaen Siberia, femeile \xc8\x99i copii au fost coloniza\xc8\x9bi \xc3\xaen Kazahstan. _NEWLINE_\xc3\x8en teritoriile anexate de la Polonia (teritoriul cunoscut cu numele de Kresy \xc8\x99i \xc3\xaen Voievodatul Bialystok), valul de represalii din 1939 a fost \xc3\xaen continuarea opera\xc8\x9biunilor NKVD-ului  \xc3\xaempotriva polonezilor sovietici din anii mai dinainte prin care s-a luptat \xc3\xaempotriva "du\xc8\x99manilor sociali" sau a "inamicilor poporului": militarii de carier\xc4\x83, personalul administrativ \xc8\x99i poli\xc8\x9bienesc, marii proprietari de p\xc4\x83m\xc3\xa2nt, industria\xc8\x99ii \xc8\x99i comercian\xc8\x9bii. Ace\xc8\x99ti "du\xc8\x99mani" au fost condamna\xc8\x9bi la pedepse de 20 de ani \xc3\xaen lag\xc4\x83re de munc\xc4\x83. \xc3\x8en plus, popula\xc8\x9bia de-a lungul grani\xc8\x9bei de apus a URSS-ului, la fel ca \xc8\x99i lucr\xc4\x83torii forestieri \xc8\x99i muncitorii de la c\xc4\x83ile ferate au fost deporta\xc8\x9bi. Deport\xc4\x83rile masive ale popula\xc8\x9biei poloneze \xc3\xaen cele mai \xc3\xaendep\xc4\x83rtate \xc8\x99i pu\xc8\x9bin ospitaliere regiuni ale Uniunii Sovietice au avut loc \xc3\xaen 1940\xe2\x80\x931941. Este greu de apreciat c\xc3\xa2\xc8\x9bi polonezi au suferit \xc3\xaen urma acestor ac\xc8\x9biuni arbitrare, se apreciaz\xc4\x83 c\xc4\x83 au fost intre 400.000 \xc8\x99i 1.600.000 de oameni. _NEWLINE_Pe 23 iunie 1940, Lavrenti Beria, \xc8\x99eful NKVD, a ordonat ca regiunea Murmansk s\xc4\x83 fie cur\xc4\x83\xc8\x9bat\xc4\x83 de "na\xc8\x9bionalit\xc4\x83\xc8\x9bile str\xc4\x83ine", at\xc3\xa2t scandinavi c\xc3\xa2t \xc8\x99i al\xc8\x9bi indigeni. Finlandezii, norvegienii ("norvegienii din peninsula Kola") au fost str\xc4\x83muta\xc8\x9bi \xc3\xaen RSS Karelo-Finlandez\xc4\x83. Germanii, coreenii, chinezii \xc8\x99i al\xc8\x9bii au fost deporta\xc8\x9bi \xc3\xaen a\xc8\x99ez\xc4\x83ri din Mun\xc8\x9bii Altai. _NEWLINE_Deport\xc4\x83rile din \xc8\x9b\xc4\x83rile baltice (Lituania, Letonia \xc8\x99i Estonia) \xc8\x99i din regiunile anexate ale Rom\xc3\xa2niei (Basarabia \xc8\x99i Bucovina de Nord) au avut loc \xc3\xaen perioada mai-iunie 1941. _NEWLINE_\xc3\x8en 1941, un mare num\xc4\x83r de polonezi au fost amnistia\xc8\x9bi \xc8\x99i nu au mai fost re\xc8\x9binu\xc8\x9bi \xc3\xaen a\xc8\x99ez\xc4\x83rile obligatorii, dar nu li s-a permis s\xc4\x83 se \xc3\xaentoarc\xc4\x83 \xc3\xaen regiunile de frontier\xc4\x83.\n_START_SECTION_\n"Deport\xc4\x83rile preventive" ale unor na\xc8\x9bionalit\xc4\x83\xc8\x9bi din 1941\xe2\x80\x931942\n_START_PARAGRAPH_\nAceste depotrt\xc4\x83ri i-a privit pe cet\xc4\x83\xc8\x9benii sovietici membri ai unor etnii "inamice na\xc8\x9bional". A fost vorba de germani, finlandezi, rom\xc3\xa2ni, italieni \xc8\x99i greci. La sf\xc3\xa2r\xc8\x99itul acestui proces au fost inclu\xc8\x99i \xc3\xaen valul de deporta\xc8\x9bi \xc8\x99i t\xc4\x83tarii crimeeni.\n_START_SECTION_\n"Deport\xc4\x83rile punitive" ale unor na\xc8\x9bionalit\xc4\x83\xc8\x9bi  din 1943\xe2\x80\x931944\n_START_PARAGRAPH_\nAceste deport\xc4\x83ri i-a privit pe membrii grupurilor etnice declarate vinovate de cooperare cu ocupantul nazist. A fost vorba de un num\xc4\x83r de popoare din Caucazul de Nord \xc8\x99i din Crimeea: cecenii, ingu\xc8\x99ii, turcii meskhetiani, balcarii, karaciaii, t\xc4\x83tarii crimeeni, bulgarii crimeeni \xc8\x99i calm\xc3\xaecii.\n_START_SECTION_\nDeportarea germanilor din teritoriile ocupate  din 1944\xe2\x80\x931945\n_START_PARAGRAPH_\nArmata Ro\xc8\x99ie de ocupa\xc8\x9bie a dus \xc3\xaen deportare \xc3\xaen Siberia mai mult de 200.000 de germani din Rom\xc3\xa2nia (aproximativ 75.000 de sa\xc8\x99i transilv\xc4\x83neni), Ungaria \xc8\x99i Iugoslavia. Mul\xc8\x9bi dintre ei au murit \xc3\xaen lag\xc4\x83rele de munc\xc4\x83. (Vezi: Deportarea germanilor din Rom\xc3\xa2nia \xc3\xaen Uniunea Sovietic\xc4\x83)\n_START_SECTION_\nDeport\xc4\x83rile din epoca postbelic\xc4\x83\n_START_PARAGRAPH_\nDeport\xc4\x83rile de dup\xc4\x83 \xc3\xaencheierea celui de-al doilea r\xc4\x83zboi mondial nu au fost diferen\xc8\x9biate sau clasificate \xc3\xaen mod special de NKVD. Au fost afectate persoane care s-au aflat vremelnic sub administra\xc8\x9bia For\xc8\x9belor Axei: membri ai familiilor persoanelor acuzate de loialitate fa\xc8\x9ba de administra\xc8\x9bia Axei \xc8\x99i persoane care au luptau \xc3\xaempotriva puterii sovietice, care au fost acuza\xc8\x9bi de "banditism". Un mare num\xc4\x83r de fo\xc8\x99ti ostarbeiter au fost trimi\xc8\x99i \xc3\xaen exil. "Cur\xc4\x83\xc8\x9barea" teritoriilor anexate a continuat p\xc3\xa2n\xc4\x83 la mijlocul deceniului al \xc8\x99aselea. \xc3\x8en iulie 1949, revoltele \xc8\x9b\xc4\x83ranilor rom\xc3\xa2ni din Basarabia \xc8\x99i Bucovina de Nord au fost \xc3\xaen\xc4\x83bu\xc8\x99ite cu duritate \xc8\x99i au dus la deportarea a aproximativ 95.000 de oameni. (Acestea au fost cifrele prezentate in rapoartele c\xc4\x83tre Stalin din 1951).\n_START_SECTION_\nUkaznicii\n_START_PARAGRAPH_\nTermenul ukaznic deriv\xc4\x83 din cuv\xc3\xa2ntul rusesc "ukaz" \xe2\x80\x93  "decret". Acest nume era aplicat condamna\xc8\x9bilor conform diferitelor ukazuri sovietice, dar cea mai obi\xc8\x99nuit\xc4\x83 interpretare se refer\xc4\x83 la o serie de decrete care priveau ceea ce legea sovietic\xc4\x83 considera c\xc4\x83 este parazitism social sau eschivarea de la obliga\xc8\x9bia prest\xc4\x83rii unei munci utile societ\xc4\x83\xc8\x9bii. Printre primele astfel de decrete (2 iunie 1942) a fost cel "Cu privire la cei vinova\xc8\x9bi de eschivarea de la prestarea unei munci utile societ\xc4\x83\xc8\x9bii \xc8\x99i pentru un fel de via\xc8\x9b\xc4\x83 antisocial parazitar \xc3\xaen sectorul agricol" (\xd0\x9e\xd0\xb1 \xd0\xbe\xd1\x82\xd0\xb2\xd0\xb5\xd1\x82\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xbe\xd1\x81\xd1\x82\xd0\xb8 \xd0\xb7\xd0\xb0 \xd1\x83\xd0\xba\xd0\xbb\xd0\xbe\xd0\xbd\xd0\xb5\xd0\xbd\xd0\xb8\xd0\xb5 \xd0\xbe\xd1\x82 \xd0\xbe\xd0\xb1\xd1\x89\xd0\xb5\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xbe \xd0\xbf\xd0\xbe\xd0\xbb\xd0\xb5\xd0\xb7\xd0\xbd\xd0\xbe\xd0\xb3\xd0\xbe \xd1\x82\xd1\x80\xd1\x83\xd0\xb4\xd0\xb0 \xd0\xb8 \xd0\xb7\xd0\xb0 \xd0\xb2\xd0\xb5\xd0\xb4\xd0\xb5\xd0\xbd\xd0\xb8\xd0\xb5 \xd0\xb0\xd0\xbd\xd1\x82\xd0\xb8\xd0\xbe\xd0\xb1\xd1\x89\xd0\xb5\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xbe\xd0\xb3\xd0\xbe \xd0\xbf\xd0\xb0\xd1\x80\xd0\xb0\xd0\xb7\xd0\xb8\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xbe\xd0\xb3\xd0\xbe \xd0\xbe\xd0\xb1\xd1\x80\xd0\xb0\xd0\xb7\xd0\xb0 \xd0\xb6\xd0\xb8\xd0\xb7\xd0\xbd\xd0\xb8 \xd0\xb2 \xd1\x81\xd0\xb5\xd0\xbb\xd1\x8c\xd1\x81\xd0\xba\xd0\xbe\xd0\xbc \xd1\x85\xd0\xbe\xd0\xb7\xd1\x8f\xd0\xb9\xd1\x81\xd1\x82\xd0\xb2\xd0\xb5). Era aplicat de obicei colhoznicilor care nu reu\xc8\x99eau s\xc4\x83-\xc8\x99i \xc3\xaendeplineasc\xc4\x83  zilel-munc\xc4\x83 obligatorii (trudodni). Termenul de exil pentru o asemenea fapt\xc4\x83 era de 8 ani. \xc3\x8entre 1948-1952, au fost \xc3\xaenregistra\xc8\x9bi 33.266 ukaznici. Spre deosebire de alte categorii de deporta\xc8\x9bi, copii acestor exila\xc8\x9bi nu erau la r\xc3\xa2ndul lor pedepsi\xc8\x9bi cu str\xc4\x83mutarea.\n_START_SECTION_\nPersecu\xc8\x9biile religioase\n_START_PARAGRAPH_\nMai multe secte religioase \xe2\x80\x93 Martorii lui Iehova, ("C\xd0\xb2\xd0\xb8\xd0\xb4\xd0\xb5\xd1\x82\xd0\xb5\xd0\xbb\xd0\xb8 \xd0\x98\xd0\xb5\xd0\xb3\xd0\xbe\xd0\xb2\xd1\x8b"), Adev\xc4\x83ra\xc8\x9bii cre\xc8\x99tini ortodoc\xc8\x99i ("\xd0\xb8\xd1\x81\xd1\x82\xd0\xb8\xd0\xbd\xd0\xbd\xd0\xbe-\xd0\xbf\xd1\x80\xd0\xb0\xd0\xb2\xd0\xbe\xd1\x81\xd0\xbb\xd0\xb0\xd0\xb2\xd0\xbd\xd1\x8b\xd0\xb5 \xd1\x85\xd1\x80\xd0\xb8\xd1\x81\xd1\x82\xd0\xb8\xd0\xb0\xd0\xbd\xd0\xb5", Innoken\xc8\x9bienii ("\xd0\xb8\xd0\xbd\xd0\xbd\xd0\xbe\xd0\xba\xd0\xb5\xd0\xbd\xd1\x82\xd1\x8c\xd0\xb5\xd0\xb2\xd1\x86\xd1\x8b"), Adventi\xc8\x99tii-reformatori ("A\xd0\xb4\xd0\xb2\xd0\xb5\xd0\xbd\xd1\x82\xd0\xb8\xd1\x81\xd1\x82\xd1\x8b-\xd1\x80\xd0\xb5\xd1\x84\xd0\xbe\xd1\x80\xd0\xbc\xd0\xb8\xd1\x81\xd1\x82\xd1\x8b") \xe2\x80\x93 au fost scoase \xc3\xaen afara legii datorit\xc4\x83 \xc3\xaenc\xc4\x83lc\xc4\x83rii legii "Cu privire la Separarea Bisericii de Stat \xc8\x99i a \xc8\x98colii de Biseric\xc4\x83". \xc3\x8en particular, aceste secte interziceau membrilor lor s\xc4\x83 intre \xc3\xaen r\xc3\xa2ndul organiza\xc8\x9biilor de pionieri, de Komsomol sau s\xc4\x83 efectueze serviciul militar \xc3\xaen Armata Ro\xc8\x99ie. Membri ai acestor secte \xc8\x99i \xc3\xaen special liderii lor erau pedepsi\xc8\x9bi conform prevederilor codului penal, fiecare caz \xc3\xaen parte fiind tratat separat. Pe 1 martie 1953 Consiliul de Mini\xc8\x99tri al URSS a promulgat decretul  "Cu privire la expulzarea participan\xc8\x9bilor activi ai sectei ilegale antisovietice a iehovi\xc8\x99tilor \xc8\x99i a membrilor familiilor acestora nr 1290-467" (\xd0\x9f\xd0\xbe\xd1\x81\xd1\x82\xd0\xb0\xd0\xbd\xd0\xbe\xd0\xb2\xd0\xbb\xd0\xb5\xd0\xbd\xd0\xb8\xd0\xb5 \xd0\xa1\xd0\xbe\xd0\xb2\xd0\xb5\xd1\x82\xd0\xb0 \xd0\x9c\xd0\xb8\xd0\xbd\xd0\xb8\xd1\x81\xd1\x82\xd1\x80\xd0\xbe\xd0\xb2 \xd0\xa1\xd0\xa1\xd0\xa1\xd0\xa0 \xd0\xbe \xd0\xb2\xd1\x8b\xd1\x81\xd0\xb5\xd0\xbb\xd0\xb5\xd0\xbd\xd0\xb8\xd0\xb8 \xd0\xb0\xd0\xba\xd1\x82\xd0\xb8\xd0\xb2\xd0\xbd\xd1\x8b\xd1\x85 \xd1\x83\xd1\x87\xd0\xb0\xd1\x81\xd1\x82\xd0\xbd\xd0\xb8\xd0\xba\xd0\xbe\xd0\xb2 \xd0\xb0\xd0\xbd\xd1\x82\xd0\xb8\xd1\x81\xd0\xbe\xd0\xb2\xd0\xb5\xd1\x82\xd1\x81\xd0\xba\xd0\xbe\xd0\xb9 \xd0\xbd\xd0\xb5\xd0\xbb\xd0\xb5\xd0\xb3\xd0\xb0\xd0\xbb\xd1\x8c\xd0\xbd\xd0\xbe\xd0\xb9 \xd1\x81\xd0\xb5\xd0\xba\xd1\x82\xd1\x8b \xd0\xb8\xd0\xb5\xd0\xb3\xd0\xbe\xd0\xb2\xd0\xb8\xd1\x81\xd1\x82\xd0\xbe\xd0\xb2 \xd0\xb8 \xd1\x87\xd0\xbb\xd0\xb5\xd0\xbd\xd0\xbe\xd0\xb2 \xd0\xb8\xd1\x85 \xd1\x81\xd0\xb5\xd0\xbc\xd0\xb5\xd0\xb9 \xe2\x84\x961290-467 \xd0\xbe\xd1\x82 3 \xd0\xbc\xd0\xb0\xd1\x80\xd1\x82\xd0\xb0 1951 \xd0\xb3\xd0\xbe\xd0\xb4\xd0\xb0). Ca urmare a acestui decret, \xc3\xaen 1951, 9.400 de martori ai lui Iehova, inclusiv aproximativ 4.000 de copii, au fost deporta\xc8\x9bi din \xc8\x9b\xc4\x83rile baltice, Basarabia \xc8\x99i zonele occidentale ale Belarusului \xc8\x99i Ucrainei. _NEWLINE_\xc3\x8en 1954, un alt decret al aceluia\xc8\x99i Consiliu de Mini\xc8\x99tri ridica restric\xc8\x9biile impuse membrilor deporta\xc8\x9bi ai sectei.\n_START_SECTION_\nAlte categorii de deporta\xc8\x9bi\n_START_PARAGRAPH_\nCategoriile de mai sus au fost cele mai importante din punct de vedere numeric. Au existat \xc8\x99i alte categorii mai "pu\xc8\x9bin numeroase" \xc3\xaen raport cu \xc3\xaentreaga popula\xc8\x9bie a Uniunii Sovietice, dar extrem de importante \xc3\xaen raport cu categoriile de popula\xc8\x9bie afectate. De exemplu, \xc3\xaen 1950, to\xc8\x9bi iranienii, cu excep\xc8\x9bia persoanelor de etnie armeneasc\xc4\x83, au fost str\xc4\x83mutate din RSS Georgian\xc4\x83.\n_START_SECTION_\nColoniile de munc\xc4\x83\n_START_PARAGRAPH_\nColoniile de munc\xc4\x83 (\xd1\x82\xd1\x80\xd1\x83\xd0\xb4\xd0\xbe\xd0\xbf\xd0\xbe\xd1\x81\xd0\xb5\xd0\xbb\xd0\xb5\xd0\xbd\xd0\xb8\xd0\xb5) erau metode ale exilului intern. Cea mai mare categorie a "coloni\xc8\x99tilor pentru munc\xc4\x83" (\xd1\x82\xd1\x80\xd1\x83\xd0\xb4\xd0\xbe\xd0\xbf\xd0\xbe\xd1\x81\xd0\xb5\xd0\xbb\xd0\xb5\xd0\xbd\xd1\x86\xd1\x8b) a fost cea a culacilor \xc8\x99i membrilor familiilor lor deporta\xc8\x9bi mai \xc3\xaenaintea marilor epur\xc4\x83ri staliniste din deceniul al patrulea. Coloniile de munc\xc4\x83 erau parte a Gulagului, dar nu aveau un regim at\xc3\xa2t de strict ca lag\xc4\x83rele de munc\xc4\x83. _NEWLINE_Primul decret oficial cu privire la "deculacizare" a fost decretul comun al Comitetului Central Executiv al CC al PCUS \xc8\x99i al Sovnarkomului din 1 februarie 1930. La \xc3\xaenceput, familiile de culaci au fost deportate \xc3\xaen zonele \xc3\xaendep\xc4\x83rtate pentru "colonizare special\xc4\x83" f\xc4\x83r\xc4\x83 vreo m\xc4\x83sur\xc4\x83 special\xc4\x83 de urm\xc4\x83rire sau de relocare a pedepsi\xc8\x9bilor. \xc3\x8en 1931-1932, problemele deculaciz\xc4\x83rii \xc8\x99i a planific\xc4\x83rii teritoriale pentru exil au fost urm\xc4\x83rite de o comisie special\xc4\x83 a Politburo cunoscut\xc4\x83 cu numele de comisia Andreev-Rudzutak (\xd0\xba\xd0\xbe\xd0\xbc\xd0\xb8\xd1\x81\xd1\x81\xd0\xb8\xd1\x8f \xd0\x90\xd0\xbd\xd0\xb4\xd1\x80\xd0\xb5\xd0\xb5\xd0\xb2\xd0\xb0-\xd0\xa0\xd1\x83\xd0\xb4\xd0\xb7\xd1\x83\xd1\x82\xd0\xb0\xd0\xba\xd0\xb0). Comisia purta numele lui Andrei Andreev \xc8\x99i a lui Janis Rudzutaks. No\xc8\x9biunea de "colonii de munc\xc4\x83/coloni\xc8\x99ti pentru munc\xc4\x83" a fost introdus\xc4\x83 in 1934 \xc8\x99i a fost folosit\xc4\x83 oficial p\xc3\xa2n\xc4\x83 \xc3\xaen 1945. Din 1945, terminologia a fost unificat\xc4\x83, iar culacii exila\xc8\x9bi au fost denumi\xc8\x9bi  "str\xc4\x83muta\xc8\x9bi speciali - culacii".\n_START_SECTION_\nStatistici\n_START_PARAGRAPH_\nPentru o lung\xc4\x83 perioad\xc4\x83 de timp, num\xc4\x83rul celor persecut\xc4\x83ti in Uniunea Sovietic\xc4\x83 s-a bazat pe diverse estim\xc4\x83ri care variau mult, ordinul de m\xc4\x83rime fiind de ordinul milioanelor sau al zecilor de milioane. Dup\xc4\x83 pr\xc4\x83bu\xc8\x99irea Uniunii Sovietice, cercet\xc4\x83torii au avut acces la arhivele NKVD-ului. Num\xc4\x83rul de persoane persecutate se apropie mai mult de limita inferioar\xc4\x83 a estim\xc4\x83rilor. \xc3\x8en particular, la data de 1 ianuarie 1953, existau "numai" 2.753.356 de deporta\xc8\x9bi \xc8\x99i str\xc4\x83mut\xc4\x83ti speciali. Dmitri Volkogonov \xc3\xaen cartea sa despre Stalin amintea c\xc4\x83 documentele oficiale aminteau de 2.572.829 de deporta\xc8\x9bi pe 1 ianuarie 1950. At\xc3\xa2t cifrele de arhiv\xc4\x83 c\xc3\xa2t \xc8\x99i activitatea cercet\xc4\x83torilor au fost puternic contestate. Ca r\xc4\x83spuns la aceste critici s-a afirmat c\xc4\x83 cifrele sunt mai degrab\xc4\x83 exacte, lucr\xc4\x83torii NKVD-ului av\xc3\xa2nd tot interesul la momentul raport\xc4\x83rii s\xc4\x83-\xc8\x99i demostreze "eficien\xc8\x9ba". Mai mult, aceste date sunt greu de falsificat, de vreme ce ele se sprijin\xc4\x83 pe \xc3\xaentreg fondul arhivistic \xc8\x99i nu doar pe c\xc3\xa2teva rapoarte.'